
PARLAMENTUL ROMÂNIEI

CAMERA DEPUTAŢILOR
	        COMISIA JURIDICĂ, 
DE DISCIPLINĂ ŞI IMUNITĂŢI
	                                   București, 15.09.2026
                    Nr. 7c-13/516
                                          PLx 405/2026   


AVIZ
asupra Proiectului de Lege privind aprobarea Ordonanţei de urgenţă a Guvernului nr.27/2026 pentru aprobarea unor măsuri în vederea asigurării îndeplinirii misiunilor specifice ce revin Serviciului de Protecţie şi Pază
În conformitate cu prevederile art.95 din Regulamentul Camerei Deputaților, republicat, cu modificările și completările ulterioare, Comisia juridică, de disciplină și imunități a fost sesizată, spre dezbatere și avizare, cu Proiectul de Lege privind aprobarea Ordonanţei de urgenţă a Guvernului nr.27/2026 pentru aprobarea unor măsuri în vederea asigurării îndeplinirii misiunilor specifice ce revin Serviciului de Protecţie şi Pază, trimis cu adresa nr. PL-x 405 din 26 mai 2026, înregistrat cu nr.7c-13/516/26.05.2026. 
          Senatul,  în calitate  de primă  Cameră  sesizată, a adoptat proiectul de lege în ședința din  18 mai 2026.

Potrivit dispozițiilor art.75 din Constituţia României, republicată, și ale art.92 alin.(9) din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională. 

Proiectul de lege are ca obiect de reglementare instituirea posibilităţii Serviciului de Protecţie şi Pază de a achiziţiona autoturisme necesare desfăşurării activităţilor specifice, prin derogare de la prevederile Ordonanţei de urgenţă a Guvernului nr.34/2023. Măsura este justificată de contextul actual de securitate, marcat de instabilitate şi de accentuarea riscurilor la nivel regional şi internaţional, precum şi pe fondul evoluţiilor generate de conflictele din proximitatea României. În aceste condiţii, creşterea capacităţii de reacţie şi asigurarea unui nivel adecvat de protecţie pentru demnitari reprezintă o prioritate instituţională. Decizia are în vedere necesitatea modernizării urgente a parcului auto al SPP, în condiţiile în care o parte semnificativă a autovehiculelor aflate în dotare este învechită, cu un grad ridicat de uzură şi costuri de operare crescute. Achiziţia de autoturisme se va realiza în limita fondurilor deja aprobate prin bugetul de stat pe anul 2026, fără a implica cheltuieli suplimentare, măsura având caracter temporar şi aplicându-se exclusiv pe parcursul anului 2026..
Potrivit prevederilor art.62 din Regulamentul Camerei Deputaților, republicat, cu modificările și completările ulterioare, Comisia juridică, de disciplină şi imunităţi a dezbătut proiectul de lege în ședința din  15 septembrie 2026.
Membrii Comisiei au examinat proiectul de lege supus avizării, expunerea de motive și avizul favorabil al Consiliului Legislativ.
În urma dezbaterilor s-a hotărât, cu majoritate de voturi avizarea favorabilă a proiectului de lege, în forma transmisă Comisiei juridice, de disciplină şi imunităţi de către  Biroul Permanent.

Proiectul de lege face parte din categoria legilor ordinare.               
             PREŞEDINTE,                          

                       SECRETAR,
Prof. Univ. Liviu-Bogdan CIUCĂ                                                  Petre-Emanoil Neagu  
            Consilier,                                                                                                                                     
        Ruxandra Dumitrașcu
